Opdateret klokken 18 hvor sted er rettet fra Svenstrup til Godthåb. Opdateret klokken 16.20 med oplysninger om den mandlige beboers alder og tilstand. En værkstedsgarage på cirka 30 kvadratmeter er blevet voldsomt skadet ved en gaseksplosion i Godthåb. En mand er kørt til Aalborg Universitetshospital i forbindelse med eksplosionen, og ifølge indsatsleder Henrik Christensen fra Nordjyllands Beredskab kunne manden selv gå hen til ambulancen, men hans tilstand er endnu ikke kendt. Der blev også rekvireret en lægehelikopter, men den kom ikke i brug. Vagtchef hos Nordjyllands Politi Jesper Sørensen oplyser, at der er tale om en 86-årig mand, som var i garagen, da eksplosionen indtraf, og at han selv kunne forlade værkstedet og gå til den nærliggende beboelse. - Han er her fredag eftermiddag vågen og klar, og har ikke alvorlige skader, siger Jesper Sørensen. Han forventer, at politiet senere i dag får lejlighed til at snakke med beboeren, så hændelsesforløbet kan blive klarlagt. Den kraftige eksplosion skete ved 13.45-tiden på Ridemandsmøllevej i Godthåb. Indsatsleder ved Nordjyllands Beredskab Henrik Christensen fortæller, at det formentlig er en gasflaske i værkstedet, der er skyld i eksplosionen. Ingen andre personer, end manden der blev kørt til Aalborg Universitetshospital, er blevet tjekket for skader. Heller ingen andre bygninger i nærheden af garagen er blev beskadiget. - Det har været en massiv eksplosion, og den har været så kraftig,  at ydermurene er blevet trykket ud, og garagens tag er tæt på at styrte sammen, siger Henrik Christensen. Han fortæller, at der ikke var synlig ild, da beredskabet nåede frem, men at der var nogle klude og et par stolerygge, der ulmede lidt. Nordjyllands Beredskab har bestilt afstivning af bygningen, og en elektriker skal omkoble strømmen til en nærliggende bolig. De nærmere omstændigheder vedrørende branden skal nu undersøges nærmere.

Opsummering:
Garage på Ridemandsmøllevej i Godthåb voldsomt skadet ved gaseksplosion.